André Swiegers vertel van stryd met Covid-19 | Netwerk24
Deur AJ Opperman 20 Januarie 2021 12:59
Hy het Woensdag op Facebook sy ervaring van dié "onaangename" en "bedrieglike" siekte gedeel.
André Swiegers Foto: Gideon van Zyl
Op sy 26ste dag in die bed sê Swiegers aan Netwerk24 hy "sterk maar aan".
Hy is alleen tuis en is bang iemand steek by hom aan.
Hy skryf: "Volgens gister se bloedtoetse is daar geen aktiewe infeksie meer in my sisteem nie. Goeie nuus. Dit het begin met 'n droë hoes. 'n Kop wat dik en muf voel. Swaarder gesluk aan kos as normaalweg. My reuksintuig verloor – kon nie eers 'n oop bottel Vicks reg voor my neus ruik nie.
"Hoë koors. Ongekende nagsweet. Koue koors. Een aand vir 'n paar minute geruk soos iemand wat horries het. 'n Swaar chemiese smaak in die mond het my minstens 'n week gewalg.
"Slym in die keel en bors. Rooi knoppies het oor my hele rug uitgeslaan. Konstante duiseligheid. Lae bloeddruk. Lae energievlakke. Lae suurstofvlakke in my bloed. Oksimeter-lesing in 'n stadium 82%. Suurstofmasjien deur kontak bekom. Gebruik dit steeds vier keer per dag. My suurstofvlakke is op – meesal nou 92%-plus. Darem ook nie verdere gewigsverlies nie. 7 kg in 3 weke verloor."
Swiegers beskryf die koronavirus as 'n "toestand wat jou gees kan vernietig".
"Nes jy dink jy voel beter, dan word die mat onder jou uitgeruk. Dis is 'n trip hel toe. Jy's gelukkig as jy 'n 'retoerkaartjie' het."
Swiegers het in 2019 'n hartoperasie ondergaan.
"My hart self makeer niks nie," het hy in Februarie aan Netwerk24 gesê.
"Ek vermoed swak eet- en leefgewoontes van vroeër jare het veral tot die vernouing van die linkerhartaar bygedra. Partykeer vat mens 'n dip. Die belangrikste ding is om op te staan en rigting te kry. Vorentoe."